《送杲上人复往荆南》
宋代·李彭

荆州老居士，宁著进贤冠。似欲专一壑，其谁知孔鸾。

苍苔门巷秋，不许造席客。世无王粲流，倒屣端不惜。

上人宣城彦，俊气横九州。学道贫彻骨，与世初无求。

马驹大道场，属者失宗匠。欲铭窣堵波，见此真汉相。

行乞千里馀，朔风枯叶颠。晓踏涧下雪，暝宿天边烟。

赤手泛沧溟，笑此太草草。不为丞相嗔，乃得照乘宝。

归来寂无闻，翠琰开险艰。精卫既填海，愚公果移山。

力贫办行李，复作南郡去。游子多苦颜，开士淡无虑。

霜风木飕飕，便当赋式微。日涉望烟霭，扶筇迟来归。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。